Pyhäjoelle rakennettavan ydinvoimalan tuntumassa etsittiin kahta viitasammakkoa.

Viitasammakko on suojeltu laji. MOSTPHOTOS

Fennovoima rakennuttaa Pyhäjoelle ydinvoimalaa. Hanhikiven ranta-alue on kuitenkin viitasammakon elinpiiriä, ja viitasammakko on Suomessa suojeltu laji. Niinpä Fennovoima joutui on hakenut Pohjois-Pohjanmaan ELY-keskukselta lupaa rakennustöiden alle jäävän viitasammakon lisääntymispaikan heikentämiselle.

Erinäisten valituskierrosten jälkeen lupa heltisi ja Fennovoima velvoitettiin siirtämään viitasammakot sille tyypilliseen elinympäristöön. Venäläisissä lehdissä on tässä kuussa uutisoitu, miten sammakoita on kuskattu massoittain uuteen paikkaan. Aivan näin asia ei kuitenkaan ole.

- Viitasammakoita ei ole toistaiseksi siirretty minnekään eikä nyt puhuta sadoista yksilöistä. Tarkoitus oli siirtää kaksi rakennustöiden alle jäävällä alueella havaittua sammakkoa, sanoo ympäristökoordinaattori Johanna Mehtälä Fennovoimasta.

Ydinvoimalan tulevalla satama-alueella havaittiin aiemmissa kartoituksissa ilmeisesti kaksi koirasyksilöä. Tilannetta on seurattu asiantuntijoiden kanssa, ja tänä keväänä viitasammakoita etsittiin koko toukokuun ajan keskittyen sammakon kutuajalle viikoille 18 ja 19. Kutuaikana siksi, että ilman ääntelyä sammakoita on vaikea löytää ja juuri kutuaikana koiraat pulputtavat tunnistettavasti.

-Sammakoita on tarkkailtu lähinnä kuuntelemalla niiden ääntelyä erityisesti iltahämärissä.

Viitasammakko ei siis kurnuta kuten sammakot usein vaan se pulputtaa. Mutta pulputusta ei ole kuulunut.

- Tavoitteemme on ollut, että jos nämä kaksi sammakkoa löydetään, niin ne siirretään.

Se, ettei sammakoita nyt löytynyt, ei tarkoita sitä, että ne jäisivät rakennuskoneiden jyräämiksi. Sammakot kun voivat liikkua jopa useamman kilometrin matkan. Ympäristökoordinaattori Mehtälä muistuttaa, että kyse on vain hyvin pienestä osasta viitasammakon elinpiiriä ja laji säilyy alueella myös tulevaisuudessa.

Hanhikivi 1 -voimalaitoksen on tarkoitus valmistua vuoteen 2024 mennessä.